РЕГЛАМЕНТ (ЕО) № 245/2008 НА КОМИСИЯТА
от 17 март 2008 година
за дерогация от Регламент (ЕО) № 1249/96 относно правилата за прилагане на Регламент (ЕИО) № 1766/92 на Съвета по отношение на вносните мита в сектора на зърнените култури
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1784/2003 на Съвета от 29 септември 2003 г. относно общата организация на пазара на зърнени култури (1), и по-специално член 10, параграф 4 от него,
като има предвид, че:
(1)
В член 5, параграф 1, първа алинея, буква б) от Регламент (ЕО) № 1249/96 на Комисията от 28 юни 1996 г. относно правилата за прилагане на Регламент (ЕИО) № 1766/92 на Съвета по отношение на вносните мита в сектора на зърнените култури (2) при внос на мека пшеница от високо качество е предвиден принципът на специфична гаранция като допълнение към гаранциите, предвидени в Регламент (ЕО) № 1342/2003 на Комисията от 28 юли 2003 г. относно определяне на специални подробни правила за прилагане на режима на вносни и износни лицензии в сектора на зърнените култури и в сектора на ориза (3). Тази допълнителна гаранция от 95 евро за тон е обоснована поради разликата във вносните мита между различните категории мека пшеница в зависимост от това дали става дума за пшеница от високо качество или пшеница от средно и ниско качество.
(2)
Регламент (ЕО) № 1/2008 на Съвета (4) временно суспендира вносните мита за някои зърнени култури за пазарната 2007/2008 година, която завършва на 30 юни 2008 г., като позволява възстановяването им преди тази дата, ако пазарните условия го оправдават.
(3)
Временното суспендиране на митата, което се прилага за вноса, извършен въз основа на вносните лицензии, издадени от 4 януари 2008 г. насам съгласно член 2 от Регламент (ЕО) № 1/2008, временно премахна специалните условия, които оправдаваха въвеждането на система на специфични гаранции като допълнение към гаранциите, свързани с вносните лицензии. Като се имат предвид тези нови условия, приложими за вноса на мека пшеница от влизането в сила на Регламент (ЕО) № 1/2008, допълнителната гаранция от 95 евро за тон, предвидена в член 5, параграф 1, първа алинея, буква б) от Регламент (ЕО) № 1249/96, не е обоснована до възстановяването на вносните мита.
(4)
От публикуването на Регламент (ЕО) № 1/2008 досега тази допълнителна гаранция все пак е била внесена от страна на някои оператори. С цел да се намалят произтеклите финансови ограничения за последните, следва да се предвиди незабавното освобождаване на споменатата гаранция.
(5)
Поради това следва да се извърши дерогация от Регламент (ЕО) № 1249/96.
(6)
С оглед да се предотврати продължаване на внасянето на допълнителната гаранция от страна на операторите и предвид необходимостта от освобождаване в най-кратки срокове на гаранциите, внесени от 4 януари 2008 г. насам, настоящият регламент следва да влезе в сила незабавно.
(7)
Мерките, предвидени в настоящия регламент, са в съответствие със становището на Управителния комитет по зърнените култури,
ПРИЕ НАСТОЯЩИЯ РЕГЛАМЕНТ:
Член 1
1. Чрез дерогация от член 5, параграф 1, първа алинея, буква б) от Регламент (ЕО) № 1249/96 допълнителната гаранция, посочена в гореспоменатата разпоредба, не се изисква през периода на суспендиране на вносните мита за някои зърнени култури, въведено с Регламент (ЕО) № 1/2008.
2. Допълнителните гаранции, посочени в параграф 1, които са били внесени от 4 януари 2008 г. насам, се освобождават незабавно.
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 17 март 2008 година.